ममता बनर्जी ने कोरोना प्रबंधन पर 3 महीने में एक भी बैठक में भाग नहीं लिया, वैक्सीन का भी पूरा इस्तेमाल नहीं किया: मालवीय
बीजेपी मीडिया सेल के अमित मालवीय ने ट्वीट किया है कि ममता बनर्जी ने पिछले तीन महीने में प्रधानमंत्री और मुख्यमंत्रियों की कोरोना प्रबंधन बैठक में एक दिन भी हिस्सा नहीं लिया है।
नई दिल्ली: भाजपा की ओर से एकबार फिर पश्चिम बंगाल ममता बनर्जी को निशाना बनाया गया है। पार्टी मीडिया सेल के अमित मालवीय ने ट्वीट किया है कि ममता बनर्जी ने पिछले तीन महीने में प्रधानमंत्री और मुख्यमंत्रियों की कोरोना प्रबंधन बैठक में एक दिन भी हिस्सा नहीं लिया है। करोना को लेकर पीएम की बैठक के दौरान भी वे चुनाव प्रचार में व्यस्त रहीं। यह पश्चिम बंगाल में कोरोना प्रबंधन पर उनकी गंभीरता को दर्शाता है। प्रदेश का स्वास्थ महकमा भी उन्हीं के पास है। अमित मालवीय ने अपने ट्वीट में लिखा- 'ममता न केवल पश्चिम बंगाल को भेजे गए वैक्सीन के कोटे का उपयोग कर पाने में विफल रही हैं बल्कि राज्य में कोरोना के इलाज के लिए उपलब्ध बेड की संख्या घटाने की भी जिम्मेदार है। दिसंबर में पश्चिम बंगाल में कोविड के 13,588 बेड थे लेकिन अप्रील में यह संख्या घटकर 7,776 हो गई। ममता एक संकीर्ण राजनीतिक मानसिकता के तहत केवल पीएम मोदी को चिट्ठी लिखती हैं।'